ইউসুফ ইবনে উমর আস-সাকাফি

**ইউসুফ ইবনে উমর আস-সাকাফি** (  ) উমাইয়া খিলাফতের একজন সিনিয়র প্রাদেশিক গভর্নর ছিলেন। তিনি ৭৩৮-৭৪৪ খ্রিষ্টাব্দে ইরাকের গভর্নর থাকাকালীন এমন কিছু বিধান প্রণয়ন করেন, যা কায়েস-ইয়েমেনি গোত্রীয় প্রতিদ্বন্দ্বিতাকে আরো গভীর করে তোলে এবং তা তৃতীয় ফিতনার সময় গৃহযুদ্ধের সূত্রপাত ঘটায়। তৃতীয় ফিতনায় সময় তাকে মৃত্যুদণ্ড দেওয়া হয়। 

## জীবনী
ইউসুফ বনু সাকিফ গোত্রের একজন সদস্য ছিলেন। তিনি শক্তিশালী ইরাকি গভর্নর হাজ্জাজ বিন ইউসুফের বংশীয় ছিলেন। হাজ্জাজ তার পিতার প্রথম চাচাতো ভাই ছিলেন।  ৭২৫–৭৩৮ সালে তিনি ইয়েমেনে গভর্নরের দায়িত্ব পালন করেন, যেখানে তিনি খারিজি বিদ্রোহ দমন করতে সফল হন এবং তাদের নেতা আব্বাদ রুইয়ানিকে হত্যা করেন। এক সূত্র অনুযায়ী, ইয়েমেনে তার শাসনামলে তিনি প্রসিদ্ধ ধর্মীয় পণ্ডিত ওয়াহাব ইবনে মুনাব্বিহের মৃত্যুর জন্যও দায়ী ছিলেন। তার ভাই কাসিমও ৭৪০-এর দশকে ইয়েমেনের গভর্নর হিসেবে দায়িত্ব পালন করেন।

৭৩৮ সালে খলিফা হিশাম ইবনে আবদুল মালিক (শা ৭২৪–৭৪৩) ইউসুফকে ইরাকের গভর্নরের পদে নিযুক্ত করেন। তিনি ইরাকের দীর্ঘদিনের গভর্নর খালিদ আল-কাসরির স্থলাভিষিক্ত হন। খলিফার এই পদক্ষেপের পেছনের কারণ স্পষ্ট নয়; খালিদ নিজেও তাকে অপসারণের নির্দেশ শুনে অবাক হন। ইরাকের এসেই ইউসুফ সঙ্গে সঙ্গে খালিদ ও তার সন্তানদের কারাগারে বন্দী করেন এবং তার সম্পদ বের করতে তাকে অত্যাচার করেন। খালিদ ১৮ মাস পর মুক্তি পান; কিন্তু খলিফা হিশামের মৃত্যু (৭৪৩) এবং তার পরিবর্তে দ্বিতীয় আল-ওয়ালিদ (শা. ৭৪৩–৭৪৪) আসার পর আল-ওয়ালিদ খালিদকে প্রায় ৫০ মিলিয়ন দিরহামের বিনিময়ে পুনরায় ইউসুফের কাছে হস্তান্তর করেন। ইউসুফ পুনরায় খালিদকে অত্যাচার করতে থাকেন। এভাবে খালিদ ৭৪৩ সালের শেষের দিকে মারা যান। 

ইউসুফ ৭৪০ সালে কুফায় আলিপন্থী জায়দ ইবনে আলির বিদ্রোহ মোকাবিলা ও দমন করেন। কৌতূহলজনকভাবে এই সময়ে ইউসুফের আবাসস্থল কুফার পরিবর্তে আল-হিরা ছিল, যা আগেকার গভর্নরের সাধারণ আবাসস্থল হিসেবে ব্যবহৃত হতো।

ইউসুফ একজন *উগ্র কায়সী* হিসেবে পরিচিত ছিলেন এবং তাঁর এই উগ্রতা কায়স-ইয়েমেনি বিরোধকে আরও তীব্র করে তোলে। ইতিহাসবিদ খালিদ ইয়াহিয়া বর্ণমা করেন যে, তিনি "দুই গোষ্ঠীর একই রাষ্ট্রে শান্তিপূর্ণভাবে বসবাস করার পরিবেশ" প্রায় সম্পূর্ণরূপ ভঙ্গ করেন। ইউসুফের নিয়োগের মাধ্যমে খালিদ আল-কাসরির শাসনকালের ইয়েমিনিদের প্রাধান্য হ্রাস পায় এবং ইরাকে কায়স/মুদার গোত্রের প্রভাব ব্যাপকভাবে বৃদ্ধি পায়। এছাড়া তিনি খালিদের নিয়োগকৃত কর্মকর্তাদের বরখাস্ত করেন এবং তাদের সাথে তিনি প্রায়শ নির্মম আচরণ করতেন। এরপর তিনি কায়সীদের তাদের স্থলাভিষিক্ত করেন।

এসব কারণে ইউসুফ গভর্নর হওয়ার পর কায়েস-ইয়েমেনি বিরোধ আরো গভীর হয়। এরপর যখন খালিদকে বন্দী ও হত্যা করা হয়, তখন তা ভয়ঙ্কর রূপ ধারণ করে। এই সমই খালিদের সন্তানরা আবির্ভূত হয় এবং তারা খলিফা তৃতীয় ইয়াজিদের সাথে ঐক্যবদ্ধ হন। ইয়াজিদ প্রথম আল-ওয়ালিদ সন্তান ছিলেন। তিনি ৭৪৪ সালের এপ্রিলে দামেস্কে  প্রবেশ করেন এবং দ্বিতীয় আল-ওয়ালিদকে ক্ষমতাচ্যুত করেন, যিনি পরবর্তীতে পালমিরার কাছে নিহত হন। 

তৃতীয় ইয়াজিদ কাবলি মনসুর ইবনে জুমহুরকে ইউসুফ আস-সাকাফির স্থলাভিষিক্ত করে ইরাকে পাঠান। ইউসুফ বালকা অঞ্চলে পালানোর চেষ্টা করেন; কিন্তু শীঘ্রই তাকে বন্দী করা হয় এবং দামেস্কে দ্বিতীয় ওয়ালিদের সন্তানদের সাথে কারাবন্দি করা হয়। পরবর্তীতে গৃহযুদ্ধের মাত্রা বৃদ্ধি পেলে এবং কায়সপন্থী দ্বিতীয় মারওয়ান দামেস্ক শহরের দিকে অগ্রসর হলে ইউসুফ ও আল-ওয়ালিদের সন্তানদের হত্যা করা হয় (৭৪৪ সালের শেষের দিকে অথবা ৭৪৫ সালের শুরুতে)। তাদের হত্যাকাণ্ড ইয়াজিদের নির্দেশে খালিদের সন্তানদের মাধ্যমে সংঘটিত হয়।

## তথ্যসূত্র


## সূত্র

* 
* 
* 
* 

বিষয়শ্রেণী:উমাইয়া গভর্নর
বিষয়শ্রেণী:উমাইয়া খিলাফতের ব্যক্তি